Taaldag 2017: 'n onderhoud met Willem Botha | LitNet
Taaldag het op 14 Augustus plaasgevind. Onder andere het talle boekwinkels ter viering van die dag afslag op Afrikaanse boeke aangebied. Naomi Meyer het vir Willem Botha van die WAT gevra oor wat Taaldag beteken en waar dit ontstaan het.
Willem, 14 Augustus was Taaldag. Wat is dit – en wat is die oorsprong hiervan?
Op 14 Augustus 1875 het agt Paarliete in Gideon Malherbe se huis bymekaargekom en die Genootskap van Regte Afrikaanders gestig. Behalwe ds SJ du Toit was hulle amper almal Paarlse wynboere. Hulle vernaamste ideale was 'n Afrikaanse koerant, die vertaling van die Bybel in Afrikaans en die erkenning van Afrikaans as 'n amptelike landstaal. Die Afrikaanse Patriot het in 1876 vir die eerste keer verskyn en die Afrikaans daarin was suiwer in die opsig dat dit geskryf is soos dit gepraat is: "Een Afrikaanse koerant ... Dit het baiang moeite gekos om so vêr te kom ... want die meeste Afrikaanders is nes steeks pêrde, hulle wil mos nie glo dat ons een ei'e taal het nie ... Ons wil nou met ons 'Patriot' an die wereld wys, dat ons wel de'entlik een taal het waarin ons kan sê net wat ons wil." Afrikaans het in 1925 'n amptelike landstaal geword en die Bybel het in 1933 in Afrikaans verskyn. Die Afrikaanse Patriot leef vandag voort as die Paarl Post.
Afrikaans het dus nie in die Paarl ontstaan soos sommige glo nie, maar daar is wel baanbrekerswerk ten opsigte van die erkenning van Afrikaans in die Paarl gedoen. Afrikaans het ook nie in 1875 ontstaan soos sommige glo nie – die eerste spore van Afrikaans is deur die Khoi getrap.
Hoekom is dit nodig om Taaldag te herdenk, of daarvan bewus te wees?
Vroeër is daar veral hulde gebring aan die taalstryders wat die weg gebaan het vir die erkenning en ontwikkeling van Afrikaans, maar vandag word klem gelê op die belewing van Afrikaanse musiek, letterkunde en toneel. Daar word ook dikwels gesprek gevoer oor aktuele kwessies rondom Afrikaans, soos die herkoms en toekoms daarvan.
Taaldag is verby, lank lewe Taaldag! Op watter manier kan mense dit nog steeds vier?
Ons kan maar elke dag die wonder van Afrikaans, 'n inheemse taal of Afrikataal, vier! Ons kan hom koester en sy welstand bevorder deur Afrikaanse boeke te koop, ook woordeboeke, CD's van ons Afrikaanse kunstenaars te koop, na die jongste, en uitstekende, Afrikaanse flieks te gaan kyk, en as ambassadeurs vir Afrikaans op te tree. Die mees persoonlike geskenk wat jy vir iemand kan gee, is 'n woord. Gaan kyk by www.wat.co.za hoe om dit te doen of google Borg 'n Woord.